
Ἡ ιστορία, ὡς επιστήμη και ὡς κλάδος της λογοτεχνίας, αποτελεί προσφορά του Ηροδότου και του 
Θουκυδίδη και δεν χρειάζεται ιδιαίτερες συστάσεις. Στην Αρχαιότητα και τον Μεσαίωνα όμως, 
υπήρχε και ένα άλλο γραμματειακό είδος το οποίο ασχολείτο µε την καταγραφή του παρελθόντος. 
Το χρονικό ή χρονογραφία δεν είχε τις αξιώσεις της ιστοριογραφίας για λογική επεξήγηση της 
αλληλουχίας των ανθρώπινων πράξεων, και ενδιαφερόταν κυρίως για την ορθή χρονολογική 
καταγραφή των συμβάντων της πόλεως, την διαδοχή των βασιλέων και τῶν αρχόντων, την 
καταγραφή γεγονότων, όπως σεισμοί, επιδηµίες ή θαύματα κλπ. Αν και υστερούν συνήθως σε 
ακρίβεια και ανάλυση, τα χρονικά είναι ανεκτίµητα για τις πληροφορίες που παρέχουν στον 
ερευνητή. 


Με την άνοδο του Χριστιανισμού, τα χρονικά άρχισαν να περιλαμβάνουν την διαδοχή των 
επισκόπων και τα μαρτύρια των αγίων. Δημιουργήθηκε ακόµη η ανάγκη να προκύψει ένα νέο 
χρονογραφικό είδος, µία παγκόσμια ιερή ιστορία, όπου οι γνώσεις της αρχαίας μυθολογίας και 
ιστοριογραφίας, την οποία είχαν διδαχθεί οι μορφωμένοι χριστιανοί, µε την διήγηση της Παλαιάς 
Διαθήκης περί των Πρωτόπλαστων, τῶν υιών του Νώε, των βασιλέων του Ισραήλ κλπ. Πρωτοπόρος 
σε αυτήν την κατεύθυνση υπήρξε ο Ευσέβιος της Καισαρείας. Μία εύλογη ένσταση σε αυτό το 
εγχείρημα είναι πως η ενοποίηση διαφορετικών και ανόμοιων διηγήσεων αποτελεί άσκηση 
φαντασίας ή ιδεολογικής προσαρμογής, µε τελικό θύμα την ιστορική ακρίβεια. Το σηµαντικό όµως 
για τους ανθρώπους της εποχής ήταν η σύνθεση της όλης παιδείας, θύραθεν (εξωτερικής, ελληνικής 
κυρίως) και βιβλικής, σε ένα όσο το δυνατόν αρµονικότερο όλον. Ο χριστιανισμός εισήγαγε µία νέα 
θεώρηση του χρόνου και της ιστορίας, η οποία ρέει γραμμικά από την κτίση του κόσμου µέχρι την 
ενανθρώπιση του Χριστού και την προσδοκία της Δευτέρας Παρουσίας. Οι αρχαίοι πολιτισμοί, 
στους οποίους κατοικούσε ο «σπερµατικός λόγος» του Ευαγγελίου πριν το Ευαγγέλιο, είχαν κάτι να 
προσφέρουν στο µεγάλο άθληµα της σωτηρίας, ενώ οι εκχριστιανισµένοι λαοί έψαχναν να βρουν τη 
θέση αυτών και των προγόνων τοὺς στα σχέδια του Θεού. Ειδικά οι γενεαλογίες της Γένεσης, ὀπου 
οι τρεις υιοί του Νώε, Χαμ. Σηµ και Ιάφεθ γίνονται πρόγονοι των λαών της Της, γνώρισαν 
πολυάριθµες προσαρμογές, ώστε να «χωρέσουν» τα διάφορα νέα έθνη που εντάσσονταν στον 
μεσογειακό και τον εκκολαπτόµενο ευρωπαϊκό κόσµο. Το προφητικό βιβλίο του Δανιήλ, κάνει λόγο 
για την διαδοχή των τεσσάρων αυτοκρατοριών (Βαβυλώνιοι, Πέρσες, Έλληνες, Ρωμαίοι), οι οποίες 
θα προηγηθούν των εσχάτων καιρών. 


Ο Μέγας Αλέξανδρος τιµάτο ὡς πρότυπο ενάρετου βασιλιά και πρόδρομος του Χριστιανισμού 
(αργότερα, και του Ισλάμ), ο οποίος προφύλαξε την οικουμένη από τις βαρβαρικές φυλές της 
ασιατικής στέπας, που ταυτίζονταν µε τα σατανικά έθνη ΓΩΥ και Μαγώγ του Βιβλίου της 
Αποκαλύψεως. Ο τρόπος µε τον οποίο η Ρωμαϊκή αυτοκρατορία ένωσε όλα τα εδάφη γύρω από τη 
Μεσόγειο εκτιμήθηκε διότι διευκόλυνε την διάδοση του Χριστιανισμού, και την οργάνωση της όλης 
οικουµένης υπό έναν βασιλέα, όπως ένας και μόνος Θεός κυβερνά το σύμπαν. Στο Βυζάντιο βέβαια, 
η κλασσική ιστοριογραφία στα θουκυδίδεια πρότυπα δεν χάθηκε ποτέ, αν και γνώρισε περιόδους 
κάμψης. Για την βαρβαρική Δύση όµως ή τους Σλάβους, οι χρονογραφίες υπήρξαν απὀ τα πρώτα 
έργα ιστορικής συνείδησης, και τα μόνα για αιώνες. 


Ένα απὀ τα πιο χαρακτηριστικά, όσο και παράδοξα για την σημερινό αναγνώστη χρονικά τῆς 
εποχής, ήταν εκείνο του Ιωάννη Μαλάλα. Ο Ιωάννης έζησε στην Αντιόχεια την εποχή του 
Ιουστινιανού (όος αι.), Και όπως προδίδει το επώνυμό του πρέπει να ήταν συριακής καταγωγής και 
ρήτορας. Παρότι δίνει πολύτιμες πληροφορίες για τον καιρό του και ειδικά για την γενέτειρά του, 


γενικά το έργο του δεν εκτιμήθηκε απὀ τοὺς Φφιλολόγους. Ο πολύς Κάρολος Κρουμβάχερ. 
θεμελιωτής της σύγχρονης μελέτης της βυζαντινής λογοτεχνίας, θεωρεί την Χρονογραφία του 
«ἐλεεινὸν κατασκεύασμα», τον δε Ιωάννη «ἀμέτοχον πάσης παιδείας» Και «τόσον ἀγροῖκο καὶ κατά 
τὴν ἱστοριογραφικήν του τέχνην καὶ κατὶ τὴν ἱστορικήν του ἀντίληψιν καὶ κατὰ τὴ γλὠσσα, ὅσον οὐδείς 
ποτὲ τῶν πρὸ αὐτοῦ». Όι κρίσεις του είναι ορθές, αν λογιστεί ὡς ιστοριογράφηµα και 
αντιπαραβληθεί µε τους «πραγματικούς» ιστορικούς της εποχής, όπως ο Προκόπιος και ο Αγαθίας. 
Όμως ο Μαλάλας έγραφε µία παγκόσμια ιερή χρονογραφία (αν και δεν υπεισέρχεται στα σηµαντικά 
εκκλησιαστικά ζητήματα του 4-5δου αιώνα), και ὡς τέτοια θα πρέπει να παρουσιαστεί. Το εκτενές 
έργο ξεκινά απὀ κτίσεως κόσμου και τελειώνει το 563 μ.Χ. 


Αξίζει να δούµε πως η αρχαία Ελληνική μυθολογία εντάσσεται στην χρονογραφική διήγηση. Από 
τις πρώτες σελίδες μαθαίνουμε πως ο Σηθ, τρίτος υιός του Αδάμ και της Εύας (µετά τον Κάῑν και 
τον Άβελ), «πρῶτος εὐρίσκει γράμματα ἘἙβραϊκὰ καὶ σοφίαν καὶ τὰ σημεῖα τοῦ οὐρανοῦ», και έδωσε 
στους πέντε γνωστούς πλανήτες τα ονόματα Κρόνος, Δίας, Ερμής, Άρης και Αφροδίτη. Αυτό 
σηµαίνει ότι θεοί πήραν το όνομά τους από τους πλανήτες και όχι το αντίστροφο. Ύστερα από τον 
κατακλυσμό του Νώε και την επανοίκηση της Γης από τους απογόνους τῶν τριών υιών του, 
εμφανίζεται ο γίγαντας Κρόνος, βασιλέας της Σωρίας και της Περσίας απὀ την φυλή του Σημ, υιός 
της Αφροδίτης και του Ουρανού. «πρῶτος κατέδειξεν τὸ βασιλεύειν καὶ κρατεῖν τῶν ἄλλων 
ἀνθρώπων». Ο Κρόνος πήρε για σύζυγο την Σεµίραμι, «τὴν καὶ Ῥέαν καλουμένην παρὰ Ἀσσυρίοις», 
και γέννησαν τον Νίνο, τον Πίκο ή Δία (Ζευς) και την ρα. Κατά τον περσικό νόµο, ο Νίνος έλαβε 
την μητέρα του, έκτισε την πόλη Νινευί και γέννησε τον Θούρα, ο οποίος πήρε το όνοµα Άρης από 
τον πλανήτη, ενώ ταυτίζεται και µε τον θεό Βαάλ. των Ασσυρίων. Εγγονός του Νίνου ήταν ο 
Σαρδανάπαλος (Ασουρμπανιπάλ). τον οποίον σκότωσε ο Περσέας. 


Ο Δίας έλαβε την βασιλεία της Ιταλίας και νυμφεύθηκε την αδελφή του την ρα, αλλά τεκνοποίησε 
από πάρα πολλές γυναίκες. Σημαντικότερο τέκνο του ήταν ο Φαύνος ή Ερμής, «ἀνὴρ πανοῦργος καὶ 
μαθηματικός», ο οποίος ανακάλυψε την κατεργασία του χρυσού και των μετάλλων. Επειδή τον 
φθονούσαν τα 70 αδέλφια του και ήθελαν να τον σκοτώσουν, ο Ερμής κατέφυγε στην Αίγυπτο, όπου 
απέκτησε φήμη ὣς φιλόσοφος και μάντης. Μετά τον θάνατο του βασιλέα Μεσραῖμ, ο Ερμής 
ανέβηκε στον θρόνο της Αιγύπτου. Διάδοχός του ήταν ο Ἠφαιστος, σοφός και ικανός πολεμιστής, ο 
οποίος πληγώθηκε στο πόδι μαχόμενος και για αυτό «ἔμεινε χωλεύων» (κούτσαινε). Αυτός εισήγαγε 
τα σιδηρά όπλα, ενώ πιο πριν οι άνθρωποι πολεμούσαν µε ξύλα και πέτρες. Θέσπισε ακόµη την 
μονογαμία και τιμώρησε την μοιχεία. Ακολούθησε ο υιός του ο Ἠλιος, ο οποίος επέµεινε στις ηθικές 
επιταγές του πατέρα του. εκθέτοντας την μοιχεία της Αφροδίτης µε τον Άρη. Τον Ἠλιο διαδέχθηκαν 
ϱ Σώσις, ο Όσιρις και ο Ώρος. 


Στην Ελλάδα πάλι, απὀ την φυλή του Ιάφεθ (ο ΙἸαπετός τῶν καθ᾽ ηµάς αρχαίων), γεννήθηκε στους 
Αργείους ο Ίναχος, ο οποίος έκανε την Ιώ. Με την Ιώ ο Δίας έκανε την Λιβύη, η οποία απὀ τον 
Ποσειδώνα γέννησε τον Αγήνορα, τον Βήλο και τον Ενυάλιο. Ο Βήλος µε την Σίδα έκαναν τον 
Αίγυπτο και τον Δαναό, ο Αγήνωρ από την Τυρώ (που έδωσε το όνομά της στην πόλη Τύρος της 
Φοινίκης) τον Κάδµο και την Ευρώπη. Την Τύρο κατέκτησε ο Ταύρος, βασιλιάς της Κρήτης, και 
πήρε την Ευρώπη και έκαναν τον Μίνωα. Εδώ λοιπόν αλλάζει ο μύθος, που θέλει τον Δία να 
μεταμορφώνεται σε ταύρο για να απαγάγει την Ευρώπη. Στην περίπτωση ο Δίας είναι πρόγονος του 
Ταύρου από την πλευρά της μητέρα του, τῆς Γόρτυνας. Οι μυθολογικές αναφορές συνεχίζονται επί 
μακρόν, µε τον Τρωικό πόλεμο, την ίδρυση τῆς Ρώμης, τον Περσέα, τον Διόνυσο, τον Οιδίποδα, τον 
Άιδη (βασιλέας τον Μολοσσών, του οποίου την σύζυγο Μελινδία ή Περσεφόνη προσπάθησε να 
πάρει ο «συγκλητικός» Πειρίθους). ο Ηρακλής και οι Αργοναύτες, και τέλος οι ηγέτες, νοµοθέτες 


' Αυτή η αναφορά περί των γονέων του Κρόνου αναφέρεται στην έκδοση της Βόννης, σελ. 17. Στη 
νεότερη έκδοση του Βερολίνου, πατέρας του Κρόνου ήταν ο Δαμνώς (σελ. 9). 


και φιλόσοφοι τῆς ιστορικής εποχής. Ο Πλάτων και ο Ερμής ο Τρισµέγιστος θεωρούνται ὡς πρώτοι 
διατυπώσαντες το δόγμα της Αγίας Τριάδος πριν τον Χριστιανισμό. 


Μέσα στην φαινομενική σύγχυση που προδίδει το παραπάνω δείγµα, υπάρχει περισσότερη κριτική 
θεώρηση απὀ όσο φαίνεται. Ο Μαλάλας και άλλοι χριστιανοί ερμήνευαν την αρχαία μυθολογία 
σύμφωνα µε το σύστημα που ονομάστηκε «ευήμερισιός». Ο Ευήµερος απὀ την Μεσσήνη, 
συγγραφέας τῆς ελληνιστικής εποχής, πρώτος έθεσε την ερμηνεία πως οι αρχαίοι θεοί δεν ήταν παρά 
θνητοί, εγκόσµιοι βασιλείς, οι οποίοι για την µεγάλη τους φήμη και δύναμη λατρεύτηκαν µετά τον 
θάνατό τους. Στο χρονικό του Μαλάλα, για παράδειγµα, ο μύθος για την δηµιουργία του ανθρώπου 
από τον Προμηθέα ερμηνεύεται αλληγορικά µε την εξήγηση πως ήταν φιλόσοφος και διδάσκαλος, 
οπότε «έπλαθε ανθρώπους» - ο δε Άτλας ήταν αστρονόμος, για αυτό και «κουβαλούσε τον ουρανό 
στους ώμους του». Έτσι, οι χριστιανοί συγγραφείς μπορούσαν να εντάξουν την μυθολογία στα 
χρονογραφικά τους σχήματα, χωρίς να υπονομεύσουν την δική τους πίστη ούτε απλά να απορρίψουν 
το σύνολο των αρχαίων μύθων ως ψευδών ή δαιµονικών. Καθώς οι χρονογραφίες συχνά 
απευθύνονταν σε ευρύτερο κοινό απὀ ότι η κλασσική γραμματεία, την οποία διδάσκονταν κυρίως οἱ 
ανώτερες τάξεις, βοηθούσαν στην εξοικείὠση των ανθρώπων µε τα θύραθεν γράμματα, και το δίχως 
άλλο διευκόλυναν τις βυζαντινές και δυτικές «αναγεννήσεις» του 9ου αιώνα και έπειτα. Θα περάσει 
όµως καιρός µέχρι αυτή η αρχαιογνωσία να μετατραπεί, στην περίπτωση του Βυζαντίου, σε δομικό 
υλικό νέων ταυτοτήτων, τεινόντων προς τον Ελληνισμό. 


Ἀδιεθνολόγος, κάτοχος μεταπτυχιακού τίτλου Βυζαντινής Ιστορίας από το Πανεπιστήμιο 4θηνών. 

